“ฟินันเซีย” เชียร์ “ซื้อ” DMT เป้า 16 บ. ชู “พีอีต่ำ” กำไรปี 65 โตทะลัก 113%
“บล.ฟินันเซีย ไซรัส” แนะนำ "ซื้อ" DMT ราคาเป้าหมาย 16 บาท มองผลประกอบการ Q1/65 ผ่านจุดต่ำสุดไปแล้ว ชี้ P/E ต่ำ ปันผลสูง คาดว่ากำไรสุทธิปีนี้จะเพิ่มขึ้นเป็นสองเท่าจากปีที่แล้วแตะระดับ 859 ล้านบาท หรือเติบโตกว่า 113% ส่วนรายได้คาดจะก้าวกระโดดไปที่ 1,984 ล้านบาท หรือเติบโต 65% รับอานิสงส์นักท่องเที่ยวคัมแบ็คในปี 65-66
“ฟินันเซีย” แนะ "ซื้อ" DMT เป้า 16 บ. มองผลงาน Q1 ผ่านจุดต่ำสุด ชูหุ้น P/E ต่ำ ปันผลสูง กำไรปีนี้โต 113% แตะ 859 ลบ. ส่วนรายได้่แตะ 1,984 ลบ.
25 ก.ค. 2565

บทวิเคราะห์ บล.ฟินันเซีย ไซรัส ระบุในบทวิเคราะห์ เกี่ยวกับ บริษัท ทางยกระดับดอนเมือง จำกัด (มหาชน) หรือ DMT ว่า การเพิ่มขึ้นของนักท่องเที่ยวที่เข้ามา น่าจะช่วยกระตุ้นรายได้ค่าผ่านทางของ DMT ให้เพิ่มขึ้นได้ โดยมีปัจจัยบวกซึ่งประกอบไปด้วย 1.ในปัจจุบันสถานการณ์โควิดอยู่ภายใต้การควบคุม 2.การกลับมาเปิดประเทศอีกครั้ง และ 3.การเปิดภาคเรียนการศึกษาใหม่แบบ Onsite ได้เริ่มต้นแล้ว
ทั้งนี้ เชื่อว่าการจราจรบนทางยกระดับของ DMT ตั้งแต่ไตรมาส 2 ของปีนี้เป็นต้นไปน่าจะกลับมาฟื้นตัวอย่างแข็งแกร่ง ยิ่งไปกว่านั้นจากการที่การจราจรของ DMT มีความสัมพันธ์อย่างมากกับจำนวนผู้โดยสารที่สนามบินดอนเมือง (DMK)
โดย ฟินันเซีย เชื่อว่าการฟื้นตัวของการท่องเที่ยวจะเป็นปัจจัยบวกและส่งผลโดยตรงให้แก่ผลประกอบการของ DMT ในปี 65-66 จากข้อมูลที่มีการเปิดเผยจำนวนจะมีนักท่องเที่ยวเดินทางเข้ามาในประเทศไทยเป็นจำนวน 8.5 ล้านคนในปีนี้และจะเดินทางเข้ามาเพิ่มขึ้นเป็น 34.1 ล้านคนในปี 66 ซึ่งเพิ่มขึ้นจาก 0.4 ล้านคนในปี 64 ที่มีการจำกัดการเดินทาง
อย่างไรก็ตาม แม้จะมีผลประกอบการที่ไม่น่าตื่นเต้นมากนักในไตรมาสแรกปีนี้ เนื่องจากปริมาณการจราจรที่ปรับลดลงบนทางยกระดับ ซึ่งเชื่อว่าผลประกอบการของ DMT ในไตรมาส 1/65 ได้ผ่านจุดต่ำสุดไปแล้ว และปริมาณการจราจรน่าจะกลับมาเติบโตอีกครั้ง ตามการฟื้นตัวของผู้โดยสารที่สนามบินดอนเมือง รวมทั้งจากการเดินทางเข้ามาของนักท่องเที่ยวตามที่กล่าวข้างต้น ทั้งนี้ ในเดือน เม.ย.65 จำนวนผู้โดยสารที่สนามบินดอนเมืองพุ่งขึ้นแตะ 1.1 ล้านคน ซึ่งเป็นจำนวนที่สูงสุดในรอบ 16 เดือน
“เชื่อมั่นว่าโมเมนตั้มของการฟื้นตัวของผู้โดยสารที่สนามบินดอนเมือง และการเดินทางเข้ามาของนักท่องเที่ยวนี้น่าจะยังคงดำเนินต่อไป ซึ่งDMT ก็น่าจะได้ประโยชน์จากเรื่องนี้โดยตรง” บล.ฟินันเซีย ไซรัส กล่าว
คาดการณ์ปริมาณการจราจรของ DMT แตะที่ 34.4 ล้านเที่ยวในปี 65 โดยมีการเติบโตเพิ่มขึ้นอย่างมีนัยสำคัญในอัตรา 65% จากปีที่แล้ว อย่างไรก็ตาม ตัวเลขการคาดการณ์ของฝ่ายวิจัยยังต่ำกว่าปริมาณการจราจรในปี 63 ที่มีจำนวน  34.9 ล้านเที่ยว และ 53.8 ล้านเที่ยวในช่วงก่อนโควิดในปี 2562 ตัวชี้วัดต่างๆ ตามที่กล่าวข้างต้น เช่น การคาดการณ์ของจำนวนนักท่องเที่ยวในปี 2565 ที่เดินทางเข้ามาในประเทศไทย 8.5 ล้านคน ซึ่งมากกว่าตัวเลข 6.7 ล้านคนในปี 63 โดยคาดว่ารายได้ค่าผ่านทางของ DMT จะก้าวกระโดดไปที่ 1,984 ล้านบาท (+65% เทียบกับปีก่อน) ในปี 65
อย่างไรก็ตาม DMT มีการบริหารการจัดการต้นทุนดำเนินงานที่มีประสิทธิภาพและก้าวข้ามจากวิกฤตโควิด-19 ในช่วง 2 ปีที่ผ่านมา (63-64) โดยที่ต้นทุนจากการตัดจ่ายต้นทุนสัมปทานตามปริมาณการจราจรที่เกิดขึ้นจริงที่จะเพิ่มขึ้นตามการเติบโตของปริมาณการจราจร ในส่วนของของค่าใช้จ่ายด้านการบำรุงรักษาทางยกระดับเป็นไปตามแผนงานการบำรุงรักษาตามหลักการทางวิศวกรรมตามมาตรฐาน ดังนั้น คาดว่ากำไรสุทธิของ DMT จะเพิ่มขึ้นเป็นสองเท่าจากปีที่แล้วไปที่ระดับ 859 ล้านบาท หรือคิดเป็นอัตรา 113% ในปี 65
ทั้งนี้ FSS ยังคงแนะนำ “ซื้อ” ราคาเป้าหมายใหม่ด้วยวิธี DCF ที่ 16 บาท ลดลงจาก 17 บาท โดยปัจจัยบวกจาก 1.ผลประกอบการในไตรมาส 1 ปี 65 ได้ผ่านจุดต่ำสุดมาแล้ว 2.โมเมนตั้มในการฟื้นตัวที่ต่อเนื่องซึ่งเป็นไปในทิศทางเดียวกันกับการฟื้นตัวของนักท่องเที่ยวที่เดินทางเข้ามาในประเทศไทย และ 3. ด้วยค่า P/E ที่ต่ำ และอัตราเงินปันผลที่ประเมินไว้ 5% ในปี 65 และ 8% ในปี 66 ทั้งนี้ ราคาเป้าหมายที่คาดการณ์นั้นไม่ได้รวมความเป็นไปได้ที่ DMT จะชนะการประมูลในโครงการต่างๆ ในปีหน้า